b'\n_START_ARTICLE_\nEuropas syge mand\n_START_PARAGRAPH_\nBetegnelsen "Europas syge mand" er blevet brugt om et europ\xc3\xa6isk land, som gennemg\xc3\xa5r en periode med \xc3\xb8konomiske vanskeligheder. Betegnelsen blev f\xc3\xb8rste gang benyttet i midten af 1800-tallet om det Osmanniske Rige, men er siden brugt p\xc3\xa5 n\xc3\xa6sten alle andre europ\xc3\xa6iske stormagter i vanskeligheder.\n_START_SECTION_\nOprindelse\n_START_PARAGRAPH_\nBetegnelsen "Europas syge mand" tilskrives almindeligvis zar Nikolaj 1. af Rusland, som omtalte det osmanniske rige, der i stigende grad kom under \xc3\xb8konomisk kontrol af andre europ\xc3\xa6iske stormagter og havde mistet omr\xc3\xa5der i en r\xc3\xa6kke katastrofale krige, men det st\xc3\xa5r ikke klart om han nogensinde brugte netop de ord. Breve fra sir George Hamilton Seymour, den britiske ambassad\xc3\xb8r i St. Petersborg, til Lord John Russell, i 1853, i optakten til Krimkrigen, citerer Nicolaj 1. for, at det osmanniske rige var "en syg mand - en meget syg mand", "en mand som "er blevet skr\xc3\xb8belig", eller en "syg mand ... alvorligt syg"._NEWLINE_Det er ikke nemt at afg\xc3\xb8re kilden til citatet. De n\xc3\xa6vnte artikler henviser til private dokumenter. Den mest trov\xc3\xa6rdige offentligt tilg\xc3\xa6ngelige kilde er en bog af Harold Temperley fra 1936. Temperley angiver datoen for den f\xc3\xb8rste samtale til 9. januar 1853, ligesom Goldfrank. If\xc3\xb8lge Temperley m\xc3\xa5tte Seymour under en privat samtale presse zaren til at v\xc3\xa6re mere pr\xc3\xa6cis om det osmanniske rige. Til sidst udtalte zaren: "Tyrkiet lader til at v\xc3\xa6re i f\xc3\xa6rd med at falde fra hinanden. Sammenbruddet vil v\xc3\xa6re et stort uheld. Det er meget vigtigt at England og Rusland kommer til en god forst\xc3\xa5else ... og at ingen af os tager et afg\xc3\xb8rende skridt, som den anden ikke er bekendt med." Og derp\xc3\xa5, n\xc3\xa6rmere p\xc3\xa5 den tilskrevne vending: "Vi har med en syg mand at g\xc3\xb8re, en alvorligt syg mand, det vil v\xc3\xa6re en stor fejltagelse hvis han en dag forsvinder mellem h\xc3\xa6nderne p\xc3\xa5 os, is\xc3\xa6r inden de n\xc3\xb8dvendige forberedelser er udf\xc3\xb8rt"._NEWLINE_For at vise uenigheden mellem de to lande vedr\xc3\xb8rende det osmanniske rige er det vigtigt at tilf\xc3\xb8je, at den britiske ambassad\xc3\xb8r G. H. Seymour var enig med zar Nicolaj i hans diagnose, men han var helt uenig i zarens foresl\xc3\xa5ede behandling af patienten. Han svarede: "Deres majest\xc3\xa6t er s\xc3\xa5 n\xc3\xa5dig at De tillader mig at fremf\xc3\xb8re en yderligere iagttagelse. Deres majest\xc3\xa6t siger, at manden er syg. Det er meget sandt. Men deres majest\xc3\xa6t m\xc3\xa5 undskylde mig for at bem\xc3\xa6rke, at det kendetegner en gener\xc3\xb8s og st\xc3\xa6rk mand at behandle de syge og svagelige med venlighed."_NEWLINE_Temperley fastsl\xc3\xa5r herefter: "Tyrkiets \'sygelighed\' optog Nicolaj gennem hele hans regeringstid. Hvad han egentlig sagde blev udeladt i den Bl\xc3\xa5 Bog ud fra en misforst\xc3\xa5et anst\xc3\xa6ndighedsf\xc3\xb8lelse. Han sagde ikke den \'syge\' mand, men \'bj\xc3\xb8rnen d\xc3\xb8r ... bj\xc3\xb8rnen er d\xc3\xb8ende ... man kan give ham muskos, men selv muskos vil ikke holde ham i live l\xc3\xa6nge.\'"_NEWLINE_Hverken Nicolaj eller Seymour medtog Europa, som lader til at v\xc3\xa6re blevet tilf\xc3\xb8jet senere, og det kan meget vel have v\xc3\xa6ret et journalistisk fejlcitat._NEWLINE_Tag f\xc3\xb8rste gang betegnelsen blev brugt i New York Times (12. maj 1860):_NEWLINE_\xc3\x98strigs tilstand i \xc3\xb8jeblikket er ikke mindre truende i sig selv, om end mindre alarmerende for freden i verden end tilstanden i Tyrkiet da zar Nicolaj foreslog England sammen med ham at skrive et testamente for "Europas syge mand". Det er bestemt knap inden for sandsynlighedens gr\xc3\xa6nse, at der skal g\xc3\xa5 et \xc3\xa5r mere for Huset Habsburg uden at Kejserriget \xc3\x98strig rammes af en katastrofe, som er uden lige i Europa siden Polens undergang ._NEWLINE_Man skal ikke kun bem\xc3\xa6rke, at det ikke er det zar Nicolaj fors\xc3\xb8gte at g\xc3\xb8re eller hvad han sagde, men at forfatteren af denne artikel brugte begrebet til at pege p\xc3\xa5 en anden "syg mand", som i h\xc3\xb8jere grad var accepteret som en europ\xc3\xa6isk stormagt._NEWLINE_Senere f\xc3\xb8rte dette syn de allierede i 1. verdenskrig til at undervurdere det osmanniske rige, hvilket til dels f\xc3\xb8rte til det katastrofale Gallipoli felttog. Til sidst br\xc3\xb8d den "syge mand" dog sammen under de talrige britiske angreb i Mellem\xc3\xb8sten under 1. verdenskrig.\n_START_SECTION_\nSenere brug\n_START_PARAGRAPH_\nBetegnelsen Europas syge mand har i nyere tid v\xc3\xa6ret brugt om forskellige europ\xc3\xa6iske stormagter i \xc3\xb8konomiske vanskeligheder. I 1970\'erne blev betegnelsen brugt om Storbritannien i forbindelse med at det var ramt af \xc3\xb8konomisk stagnation og uro p\xc3\xa5 arbejdsmarkedet._NEWLINE_I slutningen af 1990\'erne blev betegnelsen brugt om Tyskland som f\xc3\xb8lge af de store udfordringer i k\xc3\xb8lvandet p\xc3\xa5 den tyske genforening._NEWLINE_I maj 2005 brugte The Economist betegnelsen om Italien og kaldte landet for "Europas rigtige syge mand". Det drejede sig om Italiens strukturelle og politiske vanskeligheder, som stod i vejen for \xc3\xb8konomiske reformer og ny \xc3\xb8konomisk v\xc3\xa6kst._NEWLINE_Betegnelsen blev brugt om Rusland i bogen Kremlin Rising: Vladimir Putin\'s Russia and the End of Revolution af Peter Baker og Susan Glasser, og af Mark Steyn i hans bog fra 2006 America Alone: The End of the World as We Know It._NEWLINE_Betegnelsen Europas syge mand har ogs\xc3\xa5 v\xc3\xa6ret anvendt om Portugal, Frankrig, Gr\xc3\xa6kenland og hele euro-omr\xc3\xa5det.'